JERUUSALEMMA STUUDIO
Shalom ja tere tulemast meie Jeruusalemma stuudiosse!
2012. aasta märtsis korraldasid Petlemma Palestiina kristlased
konverentsi nimega "Kristus kontrollpunktis."
Ürituse korraldas kohalik Piiblikool ja seal osales üle 600 inimese.
Meil on külas pastor Wayne Hilsden
King of Kings'i kogudusest Jeruusalemmas.
Hilsden kutsuti konverentsile kõnelema
ja ta räägib selle sisust ja eesmärkidest.
- Aitäh saatesse tulemast!
- Hea meelega.
- Mis on "Kristus kontrollpunktis"?
- See on kahe aasta eest Petlemmas alanud konverents,
mis toimus nüüd teist korda.
See korraldati selleks, et näidata kristlikule maailmale,
milline on elu Palestiina aladel.
Kuna see toimub Petlemmas,
kus asuvad turvatara märkimisväärsemad osad,
saab seal väga karmi pildi nende vaatenurgast
nende elule Lähis-Idas Iisraeli kõrval.
- Mainisid turvatara. Miks see seal on?
- Iisraeli seisukohalt mõistan seda, kuna elan Iisraelis.
Minu abikaasa pääses vaevu enesetapupommirünnakust bussis.
Tara ehitati, takistamaks terroristide pääsu Iisraeli,
et nad ei saaks pommitada busse, restorane ja kohti,
kus elavad ja töötavad süütud tsiviilelanikud.
Iisrael ei tahtnud tara ehitada.
Selle algne idee pärineb vasakpoolselt Tööparteilt,
kes oli tol ajal valitsuses.
Likud viis selle oma valitsusajal ellu.
Seda tehti vastu tahtmist, kuid muud võimalust ei olnud.
Mõisteti, et inimesed teisel pool tara kannatavad.
See oli siiski kahest halvast parim.
- Nimi "Kristus kontrollpunktis" viitab sellele,
et on mingi seos Kristuse ja poliitilise olukorra vahel.
Mis see seos on?
- Mulle ei meeldi see nimi.
Sellel on halvad tagajärjed.
See vihjab, et Iisrael on ebaõiglane rõhuja
ja palestiinlased on kui Taavet Koljati vastu.
Pilt kontrollpunktist ja eriti müürist,
kuigi vaid 10% tarast on tegelikult müür,
on eriti domineeriv Petlemma põhjaserval.
Nad tahavad näidata palestiinlaste viletsust,
ja müür on sobiv kujund teatud pildi loomiseks.
Sõna "kontrollpunkt" sidumine Kristusega on kunstlik meetod,
mis tekitab samuti võimsa kujutluspildi.
- Millest konverentsil räägiti?
- Korraldajad tahtsid pöörduda eelkõige evangeelse maailma poole,
mis on toetanud peamiselt Iisraeli.
Nad peavad seda ühepoolseks ja ükskõikseks enda suhtes.
Vahel nad tunnevad, et nende suhtes valitsevad eelarvamused;
evangeelsed kristlased armastavad juute
ja palestiinlased on teisejärgulised. Nii nad tunnevad.
Nende situatsioon on muidugi raske,
kuna elavad moslemienamusega keskkonnas
ja tunnevad end nende seas põlatuina.
Lisaks tunnevad nad, et evangeelne kogudus ei hooli neist.
Nad tunnevad end hüljatuna.
Seepärast kannatavad nad nii emotsionaalselt kui vaimselt.
- Milliseid teoloogilisi küsimusi seal käsitleti?
- Seal esitleti mitmeid seisukohti.
Minul paluti rääkida juutide kohast Jumala plaanis.
See oli mõnede jaoks üllatus,
kuna nad ei näe teemat sellest vaatenurgast.
Nad teavad minu seisukohta -
juutidel on järjepidev, igavene roll Jumala plaanis.
See ei lõppenud, kui enamik juute Jeesuse kui Messia ära põlgas,
vähemalt religioossed juhid.
Jumal armastab endiselt oma rahvast
esiisade, oma tõotuste ja lepingute tõttu.
Ja Jumal peab oma lubadusi.
Seda vaatenurka palestiinlaste poolel ei kuule.
Ma ei saa nende motiive minu kutsumise puhul hukka mõista.
Paljud kindlasti mõtlesid, et saavad nii öelda,
et on kuulnud mõlemat osapoolt ja on võimalikult objektiivsed.
Usun, et mõned tõesti tahtsid kuulda selle vaatenurga kohta.
Uurisime Piiblist, mida Jumal selle kohta räägib.
- Sinu positsioon niisiis erines seal üldiselt esitletavast?
- Üldiselt on nende seisukoht viimastel aastatel olnud,
et Jumal on hüljanud oma rahva Iisraeli kui valitud rahva.
See ei tähenda, et juudid ei võiks uskuda Jeesust kui Messiast
ja ühineda kogudusega võrdõiguslike Kristuse Ihu liikmetena.
Kuid mõtet, et Jumalal on plaan Iisraeli kui oma rahva suhtes,
et nad oleksid jälle valguseks rahvastele, erilise inimrühmana,
tavaliselt ei esitleta.
Mul oli hea võimalus sellest rääkida.
- Kas usud, et sinu sõnad mõjutasid kuulajaid?
- Lõunal ja vaheaegadel peetud vestluste,
ja hiljem saadud e-mailide põhjal tundus, et mõjutasid.
Mõned olid selle käsitluse suhtes kahevahel
ja kaldusid asendusteoloogia poole, kuid kui ma kõnelesin
Jumala antud võimega, muutsid nad meelt.
Nad mõistsid, et Jumal ei ole asendanud Iisraeli
ja Tal on endiselt plaan nende jaoks.
- Kuidas suhtusid algul kutsesse konverentsil kõneleda?
- Tundsin juba kaks aastat enne kutse saamist,
et Jumal õhutas mind sellest rääkima kontekstis,
kus inimesed olid minu seisukoha vastu.
Mul oli palju võimalusi rääkida neile, kes juba uskusid nii nagu mina
ja tahtsid oma usule kinnitust.
Kuid Jumal õhutas mind minema ülikoolidesse ja seminaridesse,
kus kasvab uusi juhte ja mõjuvõimsaid inimesi,
rääkima sellest perspektiivist, enne kui nende arusaamine kinnistub,
enne kui nad jutlustavad ja kirjutavad oma raamatud,
et nad näeksid objektiivselt, mida Piibel sellest räägib.
- Kas said tagasisidet iisraellastelt, messiaanlikelt juutidelt
või kristlastelt konverentsil osalemise suhtes?
- Messiaanlikus kogukonnas esines vastakaid arvamusi.
Osalen aktiivselt messiaanlikus kogukonnas, kuigi ma pole juut,
Oleme lähedased ja teeme koostööd.
Mõned olid minu osaluse vastu, kuna konverentsil pole alust,
see ei toeta Iisraeli ega juute,
ja minu osalus annaks üritusele mingil moel legitiimsuse.
Teised aga ütlesid: "Mine, nad peavad seda kuulma."
Mõned, kes olid alguses vastu, ütlesid mulle sõnavõtu järel:
"Wayne, väga hea, et läksid.
Aitäh, et ei teinud kompromissi sõnumi suhtes,
ja rääkisid piibellikku tõde. Sellel on positiivsed tagajärjed."
- Konverents püüab näidata Iisraeli halvas valguses.
Mida nad saavutada püüavad?
- Seda võiks vaadata kahest aspektist.
Nad tahavad, et maailm näeks nende vaatenurgast,
et nad on olemas ja kannatavad turvatara
ja Iisraeli valitsuse poliitika tõttu.
Lisaks tahavad nad näidata, et Iisraeli tegevus on ebaõiglane.
Need on nende eesmärgid.
"See on meie olukord. Kannatame, palvetage meie eest, aidake meid.
Ja miks me kannatame?
Iisrael rõhub meid, nad on okupeerinud meie maa."
See on sellise konverentsi eesmärk.
Kuid minu meelest oleks vale öelda, et kõigil Petlemma Piiblikoolis
või igal konverentsi korraldajal oleks selline motiiv.
Mõned tulid, kuna tahtsid teada tõde,
anda tasakaalus pilti uudistest, mida kuuleb eelkõige kogudus.
Nende meelest on hea, et juudid saavad esitada oma seisukoha,
kuid ka nende vaatekohti tuleb kuulda.
Ma ei saa öelda, et kõik oleksid Iisraeli vastu.
Konverentsil osalenud messiaanlikele juhtidele
sai osaks soe vastuvõtt.
Usun, et see oli siiras.
Me ei tulnud Iisraeli riigi esindajaina.
Me ei tulnud poliitikuina.
Meil polnud poliitilisi eesmärke.
Nii oli neil meid lihtsam vastu võtta kui vendi ja õdesid Messias.
- Kas seal räägiti terrorismist või radikaalsest islamist?
- Üks loeng käsitles radikaalset islamit.
Minu meelest ei suhtutud seal radikaalse islami ohtu tõsiselt.
Seda võib YouTube'is näha.
Islami kohta esitleti teisigi nägemusi,
see oli taustaks, sellest ei räägitud palju.
- Kuna käsitleti kontrollpunkte, kas nad pakkusid ka lahendusi?
- Ma ei olnud pidevalt kohal ega tea täpselt.
Ma ei saa väita, et ei räägitud turvatara eksistentsi põhjustest.
Minu sealoleku ajal sellest ei räägitud.
- Kas sinu meelest isiklikult on Kristusel ja usklikel mingit seost
kontrollpunktidega seostuva poliitilise olukorraga?
- Minu meelest pole neil mingit seost.
Kui neil oleks seos sealpool piiri,
peaks ka juutide poolel olema konverents nimega "Kristus Sbarros."
See on restoran, kus toimus kohutav terrorirünnak,
kus hukkus mitu süütut inimest.
Kui mõtleksime nii, peaksime pidama konverentse
terrorirünnakute objektidel kõikjal Iisraelis, kohti on palju.
Üks pommitamine toimus hoone ees, kus asub meie kogudus.
Minu meelest on parem, et need asjad üksteisest lahus hoitaks.
Meie lahendus ei ole poliitiline.
See peab sündima südames,
see on elu transformatsioon,
nii et seal pole enam viha,
mis sünnitab kohutavaid terrorirünnakuid.
Vastus on evangeelium, mitte poliitiline lahendus.
- Räägime nüüd globaalselt -
kui ulatuslikult nõustub kristlik maailm poliitika
ja kontrollpunktidega ning segab sellesse Kristuse?
- Olen maailmas palju ringi reisinud, igal kontinendil.
Enamik minu tuttavaid on uuestisündinud evangeelsed usklikud.
Pigem esineb teadmatust
kui tugevaid seisukohti ühe või teise nägemuse poolt.
Enamik ei tunne teemat ega Piiblit.
Nad ei tea piisavalt hästi, mida Piibel ütleb,
et võiksid teha küsimuse kohta järeldusi.
Pastorite ja kogudusejuhtide seas Põhja-Ameerika evangeelses maailmas
ei usu suurem osa asendusteoloogiat,
vaid seda, et Iisraelil on Jumala plaanides eriline koht
ning Iisraeli rahvuslik pääste on alles ees.
Euroopas aga usutakse pigem asendusteoloogiat,
eelkõige Suurbritannias.
Aasias, Aafrikas ja Lõuna-Ameerikas samastub enamik evangeelseid usklikke
väga tugevalt Iisraeliga.
Neil ei ole nii palju Iisraeli ja juutidega seonduvat ajalugu.
Nad loevad Piiblit eelarvamusteta ja pea kõik järeldavad,
et Jumal toob lõpuajal oma rahva tagasi oma maale
ja võtab ta vastu vaimses uuestisünnis.
- Kas tead kogudusi, mis õpetavad endiselt asendusteoloogiat?
- Neid on siin-seal.
Ülikoolides on professoreid, kes seda õpetavad.
Inglismaal toetab seda anglikaani preester Steven Sizer,
kuigi ta on veidi avatud ka teist seisukohta kuulama.
Ta ei ole oma seisukohas ehk kõigutamatult kinni.
Viimastel aastatel on ta väga karmilt Iisraeli vastu olnud,
eriti Iisraeli riigi vastu, ja pole uskunud,
et juutide naasmine siia maale oleks Jumala tahe.
- Kui palju kontakte on Iisraeli messiaanlike juutide,
Iisraeli kirstlaste ja Läänekalda palestiina kristlaste vahel?
- Kümme aastat on messiaanlikud ja Palestiina usujuhid
kogunenud kaks korda aastas kaheks päevaks ülistama ja palvetama.
Ürituse nimi on "Yeshua jalge ees."
Osalesime hiljuti üritusel, mis toimus Negevi kõrbes.
Poole aasta pärast oleme Galileas.
Meil on suurepärane osadus, vendlus ja omaksvõtt.
Me ei tegele poliitikaga. Keskendume Jeesusele.
Just seepärast, kui olen näinud Jumala rahuplaani,
mis on vaimne, südame asi, olen tuleviku suhtes optimistlik.
Ma ei usu, et kui keegi proovib mingit poliitilist lahendust
või räägib mingist rahuplaanist või lepingust paberil,
et see kuhugi viiks.
Julgeolekuolukorda saab ehk nii parandada,
kuid tõeline rahu tuleb vaid Jumalalt.
- Kas oled võimaluse korral valmis sellel konverentsil uuesti kõnelema?
- Palvetan selle eest, kui mind üldse kutsutakse.
On liiga vara öelda.
- Aitäh, pastor Hilsden. - Aitäh.
- Aitäh ka vaatajaile. Kohtumiseni järgmisel nädalal!
Tõlge: Monika Jaaguri